Document ID: 32009D0975

KOMISJONI OTSUS,
14. detsember 2009,
millega muudetakse otsust 2009/177/EÜ likvideerimisprogrammide ning liikmesriikide, tsoonide ja piirkondade taudivaba staatuse osas seoses veeloomadel esinevate teatavate haigustega
(teatavaks tehtud numbri K(2009) 9888 all)
(EMPs kohaldatav tekst)
(2009/975/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 24. oktoobri 2006. aasta nõukogu direktiivi 2006/88/EÜ vesiviljelusloomade ja vesiviljelustoodete loomatervishoiunõuete ning teatavate veeloomadel esinevate taudide ennetamise ja tõrje kohta, (1) eriti selle artikli 44 lõike 2 esimest lõiku ja artikli 49 lõiget 1,
ning arvestades järgmist:
(1)
Komisjoni 31. oktoobri 2008. aasta otsus 2009/177/EÜ, millega rakendatakse nõukogu direktiivi 2006/88/EÜ seoses seire- ja likvideerimisprogrammide ning liikmesriikide, tsoonide ja piirkondade taudivaba staatusega, (2) sätestab tüüpvormid likvideerimisprogammide heakskiidu taotlemiseks vastavalt direktiivile 2006/88/EÜ ja taudivaba staatuse heakskiitmisega seotud dokumentide esitamiseks vastavalt samale direktiivile.
(2)
Otsuse 2009/177/EÜ I lisa B osas sätestatakse direktiivi 2006/88/EÜ kohaselt heaks kiidetud likvideerimisprogrammiga hõlmatud liikmesriikide, tsoonide või piirkondade loetelud. Kõnealuse lisa C osas sätestatakse nimetatud direktiivi kohaselt taudivabaks tunnistatud liikmesriigid, tsoonid ja piirkonnad.
(3)
Taani esitas komisjonile viirusliku hemorraagilise septitseemia (VHS) likvideerimise mitmeaastase kava ajavahemikuks 1. jaanuarist 2009 kuni 31. detsembrini 2013 vastavalt nõukogu 26. juuni 1990. aasta otsusele 90/424/EMÜ kulutuste kohta veterinaaria valdkonnas (3). Kava kiideti heaks komisjoni 28. novembri 2008. aasta otsusega 2008/897/EÜ, millega kiideti heaks liikmesriikide 2009. aastaks ja järgmisteks aastateks esitatud aastased ja mitmeaastased kavad ning ühenduse rahaline toetus teatavate loomahaiguste ja zoonooside likvideerimiseks, tõrjeks ja seireks (4). Kõnealune kava vastab otsuses 2009/177/EÜ sätestatud heakskiidu andmise nõuetele ning tuleks seega vastavalt direktiivi 2006/88/EÜ artikli 44 lõikele 2 heaks kiita. Niisiis tuleks kavas esitatud piirkonnad lisada kõnealuse otsuse I lisas sätestatud loetelu B osasse.
(4)
Otsuse 2009/177/EÜ artiklis 12 on sätestatud erand direktiivist 2006/88/EÜ, mille kohaselt ei pea liikmesriigid teatavatel tingimustel esitama heakskiitmiseks likvideerimisprogramme, millel on viirusliku hemorraagilise septitseemia (VHS) suhtes heakskiidetud vööndi staatus vastavalt nõukogu 28. augusti 2003. aasta otsusele 2003/634/EÜ, millega kiidetakse heaks kavad kalahaiguste viirusliku hemorraagilise septitseemia (VHS) ja nakkusliku vereloomenekroosi (IHN) suhtes heakskiidetud vööndite ja heakskiitmata vööndites asuvate heakskiidetud kalakasvanduste staatuse saamiseks (5).
(5)
Otsusega 2003/634/EÜ kiideti heaks Soome esitatud kava, mille eesmärk oli saada viirusliku hemorraagilise septitseemia suhtes heakskiidetud vööndi staatus. Soome on nüüd esitanud kõnealuse kava kohta aruande vastavalt otsuses 2009/177/EÜ sätestatud nõuetele. Niisiis tuleks kavas esitatud piirkonnad lisada kõnealuse otsuse I lisa B osas sätestatud loetelusse.
(6)
Saksamaa esitas komisjonile karpkalade herpesviiruse likvideerimise mitmeaastase kava vastavalt otsusele 90/424/EMÜ. Kõnealune kava kiideti heaks otsusega 2008/897/EÜ ajavahemikuks 1. jaanuarist 2009 kuni 31. detsembrini 2013. Kõnealune kava vastab otsuses 2009/177/EÜ sätestatud heakskiidu andmise nõuetele ning tuleks seega vastavalt direktiivi 2006/88/EÜ artikli 44 lõikele 2 heaks kiita. Niisiis tuleks kavas esitatud piirkonnad lisada kõnealuse otsuse I lisas sätestatud loetelu B osasse.
(7)
Kogu Ühendkuningriigi territoorium kuulub hetkel otsuse 2009/177/EÜ I lisa C osa loetelusse, kuna see on tunnistatud taudivabaks lõhede infektsioosse aneemia (ISA) suhtes vastavalt direktiivile 2006/88/EÜ. Ühendkuningriik on teatanud ISA esinemisest piirkonnas, mis oli eelnevalt selle taudi suhtes taudivabaks tunnistatud. Seega tuleks muuta kõnealuse liikmesriigi kannet ISA suhtes otsuse 2009/177/EÜ I lisa C osas sätestatud loetelus.
(8)
Ühendkuningriik on esitanud heakskiitmiseks ISA likvideerimisprogrammi, mida kohaldatakse Lõuna-Shetlandi saartel. Kõnealune programm vastab direktiivi 2009/177/EÜ nõuetele. Seega tuleks programm heaks kiita ja Lõuna-Shetlandi saared tuleks lisada kõnealuse otsuse I lisas sätestatud loetelu B osasse.
(9)
Otsusega 2003/634/EÜ kiideti heaks Ühendkuningriigi esitatud kava, mille eesmärk oli saada viirusliku hemorraagilise septitseemia suhtes heakskiidetud vööndi staatus. Ühendkuningriik on esitanud kõnealuse kava kohta aruande vastavalt otsuses 2009/177/EÜ sätestatud nõuetele, et saada kõnealustele tsoonidele taudivaba staatuse kinnitust. Kõnealune aruanne vastab direktiivi 2009/177/EÜ nõuetele. Seega tuleks nimetatud piirkonnad lisada kõnealuse otsuse I lisa C osas sätestatud loetelusse.
(10)
Lisaks sellele kuulub kogu Põhja-Iirimaa rannik, välja arvatud Lough Foyle, hetkel otsuse 2009/177/EÜ I lisa C osa loetelusse piirkonnana, mis on tunnistatud taudivabaks Bonamia ostreae nakkuse suhtes. Ühendkuningriik on teatanud Bonamia ostreae nakkuse esinemisest kõnealuse ranniku Strangforth Lough piirkonnas. Strangforth Lough tuleks seega jätta välja otsuse 2009/177/EÜ I lisa C osas taudivabaks tunnistatud piirkondade loetelust.
(11)
Otsust 2009/177/EÜ tuleks vastavalt muuta.
(12)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2009/177/EÜ I lisa muudetakse käesoleva otsuse lisa kohaselt.
Artikkel 2
Käesolev otsus on adresseeritud liikmesriikidele.
Brüssel, 14. detsember 2009

Labels: 0
11
15
6